Պյոտր Սկուսնիչենկո

**Պյոտր Իլյիչ Սկուսնիչենկո** (, ), ռուս օպերային երգիչ (տենոր), վոկալի ուսուցիչ։ Վոկալի ֆակուլտետի դեկան, Մոսկվայի կոնսերվատորիայի պրոֆեսոր։ Ռուսաստանի Դաշնության ժողովրդական արտիստ (2005)։

## Կենսագրություն
Պյոտր Սկուսնիչենկոն ծնվել է Ուկրաինայի ԽՍՀ Լվովի մարզի Բերեզովկա գյուղում: Սովորել է Լվովի երաժշտական ուսումնարանում՝ Կ. Վ. Իվանովայի մոտ: 1973 թվականին ավարտելուց հետո ընդունվել է Մոսկվայի կոնսերվատորիա՝ պրոֆեսոր Հյուգո Տիեցի դասարան: 1978 թվականին՝ կոնսերվատորիան ավարտելուց հետո, ընդունվել է Մեծ թատրոնի թատերախումբ՝ որպես մենակատար:

### Կատարողական կարիերա
Մեծ թատրոնի բեմում նա կատարել է Լենսկու մասերը Պ. Ի. Չայկովսկու «Եվգենի Օնեգին» օպերայում, Շուիսկու՝ Մ. Պ. Մուսորգսկու «Բորիս Գոդունով» օպերայում, Բոմելի՝ «Ցարի հարսնացուն» օպերայում, Մոցարտի՝ Ն. Ա. Ռիմսկի-Կորսակովի «Մոցարտ և Սալիերի» օպերայում, Պաոլոյի՝ Ս. Վ. Ռախմանինովի «Ֆրանչեսկա դա Ռիմինի» օպերայում և Գոնսալվեի մասերը՝ Մ. Ռավելի «Իսպանական ժամը» օպերայում։ 1980 թվականին ավարտել է Մոսկվայի կոնսերվատորիայի ասպիրանտուրան՝ Հյուգո Տիցի ղեկավարությամբ։ 1982-1992 թվականներին աշխատել է ռադիոյում և հեռուստատեսությունում։

Որպես կատարող՝ շատ ժամանակ է նվիրել համերգային գործունեությանը: Ելույթ է ունեցել Գ. Ն. Ռոժդեստվենսկու, Վ. Ի. Ֆեդոսեևի և Ն. Ն. Նեկրասովի դիրիժորությամբ նվագախմբերի հետ՝ կոնսերվատորիայի Մեծ դահլիճի և Պ. Ի. Չայկովսկու անվան համերգասրահի բեմերում: Մենակատարային ծրագրերով շրջագայել է Ֆինլանդիայում, Կորեայի Հանրապետությունում, ԱՄՆ-ում և Ֆրանսիայում: Նրա համերգային երգացանկում ներառված են Մ. Ի. Գլինկայի, Ա. Ս. Դարգոմիժսկու, Ն. Ա. Ռիմսկի-Կորսակովի, Ց. Ա. Կյուի, Պ. Ի. Չայկովսկու, Ջ. Վերդիի, Ջ. Պուչինիի, Ռ. Լեոնկավալոյի, Ռ. Շտրաուսի, Ֆ. Շուբերտի ստեղծագործությունները, ռուսական, ուկրաինական և իտալական ժողովրդական երգեր: Ինչպես նաև համերգներով շրջագայել է Ուկրաինայում, Լիտվայում, Լատվիայում, Էստոնիայում, Բելառուսում և Ղազախստանում։

Նա մասնակցել է Համամիութենական ռադիոյի և կենտրոնական հեռուստատեսության երգչախմբի հետ ձայնագրություններին, ինչպես նաև կատարել է Պ. Ի. Չայկովսկու և Ս. Վ. Ռախմանինովի ռոմանսները Պետական հեռուստատեսության և ռադիոյի հիմնադրամի համար։

### Ուսուցչական կարիերա
Սկսել է դասավանդել 1979 թվականին Մոսկվայի կոնսերվատորիայի երաժշտական քոլեջում: 1980 թվականին դարձել է Մոսկվայի կոնսերվատորիայի ուսուցիչ: 1986 թվականին ղեկավարել է դպրոցի վոկալի բաժինը, իսկ 1995 թվականին՝ կոնսերվատորիայի մենակատար երգեցողության բաժինը: Նույն թվականին նրան շնորհվել է Մոսկվայի կոնսերվատորիայի պրոֆեսորի կոչում: 1997 թվականին նա զբաղեցրել է վոկալի ֆակուլտետի դեկանի պաշտոնը:

Ակտիվորեն մասնակցել է կրթական և տեղեկատվական միջոցառումների արտերկրում: Վարպետության դասեր է անցկացրել Գերմանիայում, Ֆինլանդիայում, Կորեայի Հանրապետությունում, Իսպանիայում, Իտալիայում, Ճապոնիայում և Հոլանդիայում:

Պյոտր Սկուսնիչենկոյի աշակերտների թվում են Ռուսաստանի Դաշնության վաստակավոր արտիստներ Յուրի Նեչաևը, Սերգեյ Մուրզաևը և Միխայիլ Ուրուսովը, Չայկովսկու անվան միջազգային մրցույթի դափնեկիրներ Բորիս Ստացենկոն և Անդրեյ Դունաևը, Մոսկվա քաղաքի պատվավոր արվեստի գործիչ Ալեքսանդր Կիսելևը, միջազգային մրցույթների դափնեկիրներ Վլադիմիր Բայկովը, Ստանիսլավ Միցկևիչը և Աննա Վիկտորովան։

Պյոտր Սկուսնիչենկոն եղել է Մ. Ի. Գլինկայի, Ֆ. Ի. Շալյապինի, Պ. Ի. Չայկովսկու, Ս. Յա. Լեմեշևի անվան վոկալ մրցույթների և համառուսաստանյան «Bella voce» մրցույթի ժյուրիի անդամ։ Նա Ռուսաստանի Դաշնության մշակույթի նախարարությանը կից վոկալ կրթության գիտամեթոդական խորհրդի նախագահն է։

## Մրցանակներ և կոչումներ
* 1977 - Մ. Ի. Գլինկայի անվան վոկալիստների համամիութենական մրցույթի 2-րդ մրցանակ
* 1978 - Չայկովսկու անվան միջազգային մրցույթի IV մրցանակ
* 1982 - Թուլուզում կայացած միջազգային մրցույթների 2-րդ և գլխավոր մրցանակներ
* 1984 - Վիոտտիի անվան միջազգային մրցույթի III մրցանակ
* 1992 - Ռուսաստանի Դաշնության վաստակավոր արտիստ՝ արվեստի ոլորտում ունեցած ծառայությունների համար
* 2005 - Ռուսաստանի Դաշնության ժողովրդական արտիստ

## Ծանոթագրություններ

 
Կատեգորիա:Խորհրդային օպերային երգիչներ և երգչուհիներ
Կատեգորիա:Մանկավարժներ այբբենական կարգով
Կատեգորիա:Ռուս օպերային երգիչներ